Inger Støjberg (V), 2010-07-02:
Jeg vil gerne takke for den behandling, som lovforslaget har fået her i Tinget i dag, men også for behandlingen i udvalget.
Man må sige, at det hele har været meget grundigt.
Jeg synes også, vi på mange måder har haft nogle gode debatter omkring det her lovforslag så vel som L 222, som jo særskilt også fik en meget langvarig og god behandling.
Med hensyn til det her forslag har jeg jo bl.a. besvaret 34 spørgsmål fra udvalget, besvaret 5 samrådsspørgsmål, og vi har også her i salen brugt mange timer både under førstebehandlingen og under andenbehandlingen af lovforslaget og så også her i dag.
Med aftalen om genopretning af dansk økonomi har vi taget et vigtigt skridt i retning af at løse de udfordringer, det danske samfund står over for både på kort og på lang sigt.
Et væsentligt led i aftalen er en samlet dagpengereform, som indeholder tre elementer: en nedsættelse af dagpengeperioden fra 4 til 2 år, som vi jo vedtog den 16. juni, en harmonisering af optjenings- og genoptjeningskravet for ret til dagpenge, så ledige fremover skal have 52 ugers beskæftigelse inden for 3 år for at genoptjene retten til dagpenge, som vi jo behandler i dag, og så en ændring af perioden for beregning af dagpengesatsen.
Med det lovforslag, som vi nu lige om lidt vil vedtage, harmoniseres beskæftigelseskravet for ret til dagpenge.
Dermed skal man fremover altid opfylde et beskæftigelseskrav på arbejde svarende til 52 ugers fuldtidsarbejde for at få ret til dagpenge, uanset om man er på vej ind i dagpengesystemet for første gang, om man er i dagpengesystemet og stadig har dagpengeret, eller om man er på vej ud af dagpengesystemet, fordi man har opbrugt sin dagpengeret.
Det vil sige, at man fremover skal have 4 måneders fuldtidsarbejde i gennemsnit om året for at bevare sin dagpengeret.
Allerede i dag genoptjener langt de fleste ledige faktisk dagpengeretten med 52 ugers arbejde.
Jeg henviser til mit svar på spørgsmål 7 til lovforslaget, hvor det fremgår, at der i 2009 var mere end 100.000 personer, der havde genoptjent dagpengeretten med 52 ugers beskæftigelse, mens der blot var lidt over 1.000 personer, der genoptjente dagpengeretten med 26 uger.
Det er med andre ord et beskæftigelseskrav, som ganske mange allerede i dag godt kan opfylde.
Jeg mener også, at der er den balance, der skal være, i forslaget.
Der er stadig en høj grad af sikkerhed og tryghed i ordningen, samtidig med at der stilles et rimeligt krav for, at man skal kunne genoptjene retten til dagpenge.
Jeg har under min tale ved andenbehandlingen af lovforslaget adresseret en række af de spørgsmål, som er gået igen under debatten, og jeg vil gerne lige gentage dem her i dag, nemlig at det selvfølgelig kan lade sig gøre at genoptjene ret til dagpenge, når kravet forhøjes fra de 26 uger til 52 ugers fuldtidsbeskæftigelse inden for 3 år.
Forslaget vil tilskynde ledige til at tage det arbejde, de kan få, og alt ordinært arbejde kan tælles med, også arbejde fra vikariater, projekter, opgavebestemte ansættelser og fra deltidsansættelser.
Der er jo også stadig arbejde at få.
Vi kan se, at tre-fire ud af ti nyledige bliver selvforsørgende igen inden for bare 3 måneder, og i visse dele af landet er tallet helt oppe på seks-syv ud af ti nyledige.
Og hvis man bliver ledig, bliver man bakket op af beskæftigelsessystemet, hvor der aldrig har været så mange gode muligheder, som der er i dag.
Jeg vil også gerne gentage, at harmoniseringen af beskæftigelseskravet jo først træder i kraft den 2. juli 2012, dvs. om godt 2 år.
Den enkelte har dermed god tid til at indrette sig på de ændrede krav.
Med vedtagelsen af loven om nedsættelsen af dagpengeperioden og med vedtagelsen af lovforslaget i dag er vi godt på vej til at imødegå den store udfordring, som det danske samfund står over for, nemlig at vi jo skal spare 24 mia. kr.
Dagpengereformen er en god løsning.
Reformen øger arbejdsudbuddet på sigt og er dermed med til at sørge for, at vi mere varigt kan finansiere vores velfærdssamfund.
Meget tyder også på, at vi er ved at komme fri af den nedgang, som fulgte af den internationale finanskrise i 2008.
Vi kan igen se en spirende vækst i det danske samfund.
Ledigheden er jo ikke steget i et halvt år.
Den er faktisk faldet stille og roligt med 5.300 personer siden december måned.
Derfor er dagpengereformen også timet helt rigtigt, og vi giver danskerne god tid til at forberede sig på de nye regler.
Endnu en gang vil jeg gerne takke for debatten, som utvivlsomt vil fortsætte rundtomkring, men også mange tak for debatten her i dag.